બ્રહ્માએ નિરાશ થઈને બધાં ચિત્રો હવામાં ફેંકી દીધાં. તે જ આ આપણી સૃષ્ટિ. હવે સૃષ્ટિમાં શું થયું? બધા પશુઓ માણસ ઉપર ત્રાસ વર્તાવવા લાગ્યાં, પણ માણસમાં બુદ્ધિ વધારે હોવાથી પશુઓનું તેમની ઉપર કંઈ ચાલ્યું નહિ, ઉલટાં ગાય, બળદ, ઘોડા, ગધેડાં, કુતરાં વગેરે બધાને માણસોના ગુલામ થવું પડ્યું. તેઓએ પરમાત્માને પ્રાર્થના કરી, તેઓની પ્રાર્થના સાંભળીને કરૂણામય પ્રભુ પૃથ્વી પર પ્રગટ થયા. બધાએ પરમાત્માને વિનવ્યા કે અમને વધારે અક્કલ આપો. પરમાત્માએ કહ્યું, “હું નકામી અક્કલ બગાડવા ઈચ્છતો નથી, પણ તમારી જો ઈચ્છા હોય તો હું આ તમારું રૂપ બદલીને માણસનું રૂપ આપી શકું.” કેટલાકોએ છુપા વેશે વેર લેવાના ઈરાદાથી હા પાડી. પણ બીજાઓએ કહ્યું, “स्वधर्मे निधनं श्रेय: અમે અમારો ધર્મ નથી છોડવા ઈચ્છતા.”